**Αθήνα: 26/06/2017**

**3ο ΔΕΛΤΙΟ ΣΤΑΤΙΣΤΙΚΗΣ ΠΛΗΡΟΦΟΡΗΣΗΣ:
«ΔΕΙΚΤΕΣ ΑΠΑΣΧΟΛΗΣΗΣ ΚΑΙ ΠΛΗΘΥΣΜΟΣ ΜΕ ΑΝΑΠΗΡΙΑ - ΜΕΡΟΣ B’»**

**ΠΑΡΑΤΗΡΗΤΗΡΙΟ ΘΕΜΑΤΩΝ ΑΝΑΠΗΡΙΑΣ**

Το Παρατηρητήριο Θεμάτων Αναπηρίας της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.), εφεξής «Παρατηρητήριο», με αντικείμενο την επιστημονική καταγραφή, τη μελέτη και την έρευνα σε θέματα αναπηρίας, στοχεύει στο να καθιερωθεί ως βασική πηγή πληροφόρησης για τις εξελίξεις στο πεδίο της αναπηρίας. Συγκεντρώνοντας και αναλύοντας δεδομένα και πληροφόρηση από εγχώριες και διεθνείς πηγές, το Παρατηρητήριο θα συμβάλλει στη παρακολούθηση, στη προστασία και στη προώθηση των δικαιωμάτων των ατόμων με αναπηρία, χρόνιες παθήσεις και των οικογενειών τους.

Βασικός πυλώνας στην δραστηριότητα του Παρατηρητηρίου αναφορικά με τη παρακολούθηση και την αξιολόγηση της κατάστασης των ατόμων με αναπηρία υπό τη δικαιωματική οπτική, καθώς και των εφαρμοζόμενων στη χώρα πολιτικών, αποτελεί η συγκέντρωση και η ανάλυση στατιστικών δεδομένων σε βασικούς τομείς που αφορούν στις συνθήκες διαβίωσης και στα εμπόδια που αντιμετωπίζουν τα άτομα με αναπηρία και χρόνιες παθήσεις ως προς την άσκηση των δικαιωμάτων τους.

Επιπρόσθετα, το «Παρατηρητήριο», καλείται να διαδραματίσει σημαντικό ρόλο στην ανάπτυξη των εθνικών στατιστικών για την αναπηρία. Με τον πρόσφατο νόμο ν.4488/2017, το Παρατηρητήριο της ΕΣΑμεΑ θεσμοθετείται ως ο βασικός συνομιλητής της Ελληνικής Στατιστικής Αρχής και των λοιπών φορέων του Ελληνικού Στατιστικού Συστήματος αναφορικά με την υποχρέωσή τους να αναπτύσσουν, να παράγουν και να διαδίδουν επίσημες στατιστικές σχετικά με τα άτομα με αναπηρία. Ειδικότερα, προβλέπεται ότι για τους σκοπούς του σχεδιασμού των ως άνω στατιστικών και της διάχυσης των παραγόμενων δεδομένων, οι αρμόδιοι φορείς τελούν σε διαβούλευση με το Παρατηρητήριο για τα Θέματα Αναπηρίας της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.).

Στο πλαίσιο υλοποίησης της Δράσης 1.2 του Υποέργου 1 της Πράξης «Παρατηρητήριο Θεμάτων Αναπηρίας» που υλοποιεί η ΕΣΑμεΑ στο Επιχειρησιακό Πρόγραμμα «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση» με τη συγχρηματοδότηση του Ευρωπαϊκού Κοινωνικού Ταμείου (ΕΚΤ) και εθνικών πόρων, το Παρατηρητήριο συντάσσει και δημοσιεύει σε τακτά χρονικά διαστήματα δελτία στατιστικής πληροφόρησης αφιερωμένα σε συγκριμένα θεματικά πεδία, όπου παρουσιάζει τα σημαντικότερα ευρήματα και τάσεις όπως αυτά προκύπτουν μέσω της δευτερογενούς επεξεργασίας και ανάλυσης των διαθέσιμων στοιχείων.

Για περισσότερες πληροφορίες για το Έργο, απευθυνθείτε στην Ιστοσελίδα του Έργου: [www.paratiritirioanapirias.gr](http://www.paratiritirioanapirias.gr/).



**Περιεχόμενα**

[**ΕΙΣΑΓΩΓΗ** 3](#_Toc517691724)

[**ΒΑΣΙΚΑ ΕΥΡΥΜΑΤΑ** 4](#_Toc517691725)

[**ΑΝΑΛΥΣΗ ΕΥΡΥΜΑΤΩΝ** 7](#_Toc517691726)

[**1.** **Θέση στο επάγγελμα** 7](#_Toc517691727)

[**2.** **Τομέας οικονομικής δραστηριότητας και επάγγελμα** 9](#_Toc517691728)

[**3.** **Μερική ή πλήρης απασχόληση μισθωτών και κατάσταση αναπηρίας** 11](#_Toc517691729)

[**4.** **Μόνιμη ή Προσωρινή απασχόληση μισθωτών και κατάσταση αναπηρίας** 11](#_Toc517691730)

[**5.** **Μέσος αριθμός ωρών εβδομαδιαίας απασχόλησης απασχολούμενων και κατάσταση αναπηρίας** 11](#_Toc517691731)

[**6.** **Αποδοχές μισθωτών 16 ετών και άνω και κατάσταση αναπηρίας** 13](#_Toc517691732)

[**ΠΗΓΕΣ** 14](#_Toc517691733)

[**ΗΛΕΚΤΡΟΝΙΚΕΣ ΠΗΓΕΣ** 14](#_Toc517691734)

[**ΠΑΡΑΡΤΗΜΑ: ΟΡΙΣΜΟΙ** 15](#_Toc517691735)

# **ΕΙΣΑΓΩΓΗ**

Σε συνέχεια του 2ου δελτίου στατιστικής πληροφόρησης (<https://goo.gl/BfsRr3>) όπου αποτυπώθηκε με αριθμούς, για πρώτη φορά στην Ελλάδα, το τεράστιο χάσμα στα επίπεδα απασχόλησης των ατόμων με αναπηρία, σε σύγκριση με τον πληθυσμό χωρίς αναπηρία, το παρόν δελτίο επικεντρώνεται σε βασικά ποιοτικά χαρακτηριστικά της απασχόλησης, και στη σχέση τους με την κατάσταση αναπηρίας των απασχολούμενων.

Ειδικότερα, σε αυτό το τρίτο κατά σειρά δελτίο του Παρατηρητηρίου Θεμάτων της Ε.Σ.Α.μεΑ., παρουσιάζονται ορισμένοι ειδικοί δείκτες για την απασχόληση, δηλαδή η θέση στο επάγγελμα, η κατανομή των απασχολούμενων ανά τομέα οικονομικής δραστηριότητας, το επάγγελμα των απασχολούμενων, η διάκριση σε πλήρη και μερική απασχόληση, η διάκριση σε μόνιμη και προσωρινή εργασία, οι συνήθεις ώρες εβδομαδιαίας απασχόλησης και οι αποδοχές των μισθωτών.

Η παρούσα επεξεργασία βασίστηκε στις μεταβλητές της απασχόλησης που περιλαμβάνονται στη δειγματοληπτική Έρευνα Εισοδήματος και Συνθηκών Διαβίωσης, αξιοποιώντας τα τελευταία διαθέσιμα δεδομένα - Έτους 2016. Η Έρευνα διενεργείται σε ετήσια βάση από την Ελληνική Στατιστική Αρχή σε συνεργασία με τη Eurostat, και αποτελεί τη βασική πηγή αναφοράς των συγκριτικών στατιστικών για τον κοινωνικό αποκλεισμό στις χώρες της Ε.Ε. Κατά το 2016, η έρευνα διενεργήθηκε σε τελικό δείγμα 18.255 νοικοκυριών και σε 44.094 μέλη των νοικοκυριών αυτών, εκ των οποίων 37.850 άτομα ηλικίας 16 ετών και άνω.

# **ΒΑΣΙΚΑ ΕΥΡΥΜΑΤΑ**

Σύμφωνα με το Δείκτη GALI τα άτομα με σοβαρούς ή μέτριους περιορισμούς δραστηριότητας/ αναπηρία στην Ελλάδα αποτελούν το 24,7% του πληθυσμού, εκ των οποίων 1.014.177 άτομα, αντιμετωπίζουν σοβαρή αναπηρία/ περιορισμό δραστηριότητας (11,2% του πληθυσμού), ενώ πλήθος 1.217.020 ατόμων (13,5%), εκτιμάται ότι έχουν περιορίσει σε μέτριο βαθμό τη δραστηριότητα τους λόγω μακροχρόνιου προβλήματος υγείας. Στις παραγωγικές ηλικίες 20-64 ετών, 889.389 άτομα, το 14% του πληθυσμού, εκτιμάται ότι αντιμετωπίζουν κάποιου βαθμού αναπηρία, εκ των οποίων οι 359.244 έχουν σοβαρής μορφής περιορισμό (βλ. 2ο Δελτίο Στατιστικής πληροφόρησης).

Η ανάλυση του απασχολούμενου πληθυσμού 16 ετών και άνω κατέδειξε ότι, οι απασχολούμενοι με αναπηρία εμφανίζουν **σημαντικά μικρότερο ποσοστό μισθωτών εργαζόμενων**, που ανέρχεται στο **52,7%** των απασχολούμενων με σοβαρή αναπηρία, ενώ το ίδιο ποσοστό υπολογίστηκε να είναι **70,9%** στους απασχολούμενους χωρίς αναπηρία.

**Το 1/3 των απασχολούμενων ατόμων με σοβαρή ή μέτρια αναπηρία είναι αυτοαπασχολούμενοι χωρίς προσωπικό** (33,2% & 34,4% αντιστοίχως), υπερεκπροσωπούνται δηλαδή σημαντική σε αυτή την κατηγορία, καθώς η αναλογία των αυτοαπασχολούμενων στον πληθυσμό ατόμων χωρίς αναπηρία είναι 1 προς 4 (20%).

Οι άνδρες με και χωρίς αναπηρία είναι πιο πιθανό να είναι αυτοαπασχολούμενοι σε σύγκριση με τις γυναίκες. Στην περίπτωση των γυναικών χωρίς αναπηρία αυτή η διαφορά μεταφράζεται σε συγκριτικά υψηλότερο ποσοστό μισθωτής απασχόλησης σε σύγκριση με τους άνδρες, εύρημα που ωστόσο δεν επιβεβαιώνεται και στις γυναίκες με αναπηρία οι οποίες αντιθέτως, υπερεκπροσωπούνται στην κατηγορία των βοηθών σε οικογενειακές επιχειρήσεις.

Ενδιαφέρον εύρημα της έρευνας είναι ότι **τα άτομα με αναπηρία στελεχώνουν σε υψηλότερο ποσοστό τον πρωτογενή - παραγωγικό τομέα της οικονομίας**. Το 20% των απασχολούμενων με σοβαρή αναπηρία και το 17% των απασχολούμενων με μέτρια αναπηρία εργάζονται στον πρωτογενή τομέα, έναντι του 11,6% των απασχολούμενων χωρίς κανέναν περιορισμό στη δραστηριότητας τους.

**Τα άτομα με αναπηρία, σε αντίθεση με τη διαδεδομένη αντίληψη, εμφανίζουν μικρότερα ποσοστά απασχόλησης στον τριτογενή τομέα** των υπηρεσιών (απασχολούμενοι στον τριτογενή τομέα με σοβαρή αναπηρία: 65,2% - απασχολούμενοι στον τριτογενή τομέα χωρίς αναπηρία: 73,5%).

Ως προς τις κατηγορίες των επαγγελμάτων, **τα άτομα με αναπηρία εκπροσωπούνται σε σημαντικά μεγαλύτερο ποσοστό στην κατηγορία των ειδικευμένων γεωργών, κτηνοτρόφων, αλιέων.** Αναλυτικά, το **31,6%** των απασχολούμενων με σοβαρή αναπηρία και το **27,3%** των απασχολούμενων με μέτρια αναπηρία είναι γεωργοί, κτηνοτρόφοι ή αλιείς, ενώ στην ίδια επαγγελματική ομάδα εντάσσεται μόλις το **10,9** των απασχολούμενων χωρίς αναπηρία.

Σημαντικά μικρότερα είναι τα ποσοστά συμμετοχής των απασχολούμενων με αναπηρία σε σύγκριση με τους απασχολούμενους χωρίς αναπηρία, στις επαγγελματικές κατηγορίες: «παροχής υπηρεσιών -πωλητών», «ασκούντες επιστημονικά, καλλιτεχνικά και άλλα επαγγέλματα» καθώς και στους «υπαλλήλους γραφείου».

**Ο μέσος συνήθης αριθμός ωρών εργασίας των μισθωτών με σοβαρή αναπηρία ανέρχεται σε 39,2 ώρες** τη εβδομάδα, ενώ οι απασχολούμενοι χωρίς αναπηρία εργάζονται κατά μέσο όρο 39,9 ώρες. Διαπιστώνεται δηλαδή μια **πολύ μικρή απόκλιση στις μέσες ώρες εργασίας-η οποία είναι μικρότερη της 1 ώρας**.

**Οι μέσες ακαθάριστες μηνιαίες αποδοχές των μισθωτών με αναπηρία υπολογίστηκαν να είναι 1.081 ευρώ**, υπολείπονται δηλαδή κατά 55 ευρώ από τις αποδοχές των μισθωτών χωρίς αναπηρία (1.136 ευρώ). Ωστόσο, **στον πληθυσμό των ατόμων με αναπηρία το εύρος της μισθολογικής κλίμακας βρέθηκε να είναι σημαντικά μικρότερο**.

**ΒΑΣΙΚΑ ΣΥΜΠΕΡΑΣΜΑΤΑ**

Τα σοκαριστικά στοιχεία που είδαν το φως της δημοσιότητας στο προηγούμενο δελτίο στατιστικής πληροφόρησης της Ε.Σ.Α.μεΑ., σχετικά με το τεράστιο χάσμα στα επίπεδα της απασχόλησης, τα άκρως ανησυχητικά ποσοστά ανέργων και μη ενεργών οικονομικά νέων με αναπηρία, μας είχαν οδηγήσει στο συμπέρασμα, για την άμεση αναγκαιότητα εκπόνησης και εφαρμογής από την ελληνική Πολιτεία μιας ολοκληρωμένης εθνικής στρατηγικής για την απασχόληση και την εργασία των ατόμων με αναπηρία και ειδικότερα των νέων.

Στόχος της εθνικής στρατηγικής για την απασχόληση των ατόμων με αναπηρία πρέπει να είναι η πλήρης εφαρμογή των απαιτήσεων/επιταγών του άρθρου 21, παρ. 6 του Συντάγματος της χώρας, σύμφωνα με το οποίο: «Τα άτομα με αναπηρία έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της χώρας», καθώς και του άρθρου 27 της Σύμβασης των Ηνωμένων Εθνών για τα Δικαιώματα των Ατόμων με Αναπηρία, όπως άλλωστε επιβάλλεται από τον νόμο 4488/2017 και γ) των άρθρων 2, 3, 5 και 7 του ν.4443/2016 για την εφαρμογή της ίσης μεταχείρισης στην απασχόληση και την εργασία.

Τα στοιχεία του παρόντος δελτίου προσφέρουν πρόσθετη τεκμηρίωση για την αμεσότητα της ανάγκης εκπόνησης εθνικής στρατηγικής απασχόλησης για τα άτομα με αναπηρία, και παράλληλα καταρρίπτουν διαδεδομένους μύθους σχετικά με τα χαρακτηριστικά του απασχολούμενου πληθυσμού με αναπηρία. Από τα στοιχεία που παρουσιάζονται συνάγεται το συμπέρασμα ότι, η ύπαρξη εμποδίων και φραγμών στον κόσμο της μισθωτής εργασίας, έχει οδηγήσει σημαντικό τμήμα ατόμων με αναπηρία σε ελευθέρα επαγγέλματα. Η αυτοαπασχόληση αποτελεί στρατηγική επιβίωσης για σημαντικό τμήμα του πληθυσμού των ατόμων με αναπηρία, η οποία εκτός των άλλων μπορεί να εξασφαλίσει και ευνοϊκότερους όρους εργασίας (λιγότερες ώρες εργασίας) που σε ορισμένες περιπτώσεις αναπηρίας είναι αναγκαίοι. Αντιθέτως, τα άτομα με αναπηρία που έχουν ενταχθεί στην μισθωτή απασχόληση συνήθως εργάζονται το ίδιο εντατικά με τους υπόλοιπους εργαζόμενους, ενώ μεσοσταθμικά απολαμβάνουν χαμηλότερους μισθούς.

Το ιδιαίτερα σημαντικό εύρημα που θα πρέπει να αποτελέσει ζήτημα αιχμής σε μια εθνική στρατηγική για την απασχόληση των ατόμων και των νέων με αναπηρία, είναι η ασφυκτική κατάσταση εργασιακού εγκλωβισμού που σκιαγραφείται από τα στοιχεία για το εργατικό δυναμικό με αναπηρία, του οποίου η πιθανότητα απασχόλησης είναι σε μεγάλο βαθμό συνδεδεμένη με τον πρωτογενή τομέα της οικονομίας, αλλά και με επαγγέλματα τα οποία δεν απαιτούν υψηλό εκπαιδευτικό επίπεδο και συνδέονται συνήθως με χαμηλότερες αμοιβές. Η κατάσταση αυτή αντιβαίνει το άρθρο 27 της Σύμβασης των Ηνωμένων Εθνών για τα Δικαιώματα των Ατόμων με Αναπηρία και ειδικότερα την παράγραφο 1 που ορίζει ρητώς ότι ***«το δικαίωμα των ατόμων με αναπηρία στην εργασία, σε ίση βάση με τους άλλους…συμπεριλαμβάνει το δικαίωμα στη δυνατότητα να ζήσουν από την εργασία που έχουν επιλέξει με ελεύθερη βούληση…».***

Η εθνική στρατηγική για την αναπηρία θα πρέπει να περιλαμβάνει μέτρα εργασιακής ένταξης όπως: η λήψη θετικών μέτρων ενίσχυσης της απασχόλησης των ατόμων με αναπηρία, η προώθηση της προσβασιμότητας στην εργασία και η εφαρμογή εναλλακτικών μορφών εργασίας (π.χ. υποστηριζόμενη απασχόληση), η ενίσχυση της κοινωνικής επιχειρηματικότητας, η αποσύνδεση της επιδοματικής πολιτικής από την εργασία, η υψηλού επιπέδου επαγγελματική κατάρτιση ατόμων με αναπηρία σε σύγχρονα επαγγέλματα και κλάδους αιχμής.

Επιπροσθέτως, η εθνική στρατηγική για την απασχόληση των ατόμων με αναπηρία θα πρέπει να είναι αλληλένδετη με την εκπαιδευτική πολιτική η οποία καλείται να άρει τις εκπαιδευτικές ανισότητες που αντιμετωπίζουν τα άτομα με αναπηρία και αποτελούν βασικό παράγοντα εργασιακού αποκλεισμού και εγκλωβισμού, εφαρμόζοντας ένα σύστημα εκπαίδευσης χωρίς αποκλεισμούς σύμφωνα με το άρθρο 24 της Σύμβασης του ΟΗΕ για τα Δικαιώματα των Ατόμων με Αναπηρία.

# **ΑΝΑΛΥΣΗ ΕΥΡΥΜΑΤΩΝ**

## **Θέση στο επάγγελμα**

**Γράφημα 1**. **ΘΕΣΗ ΣΤΟ ΕΠΑΓΓΕΛΜΑ ΑΠΑΣΧΟΛΟΥΜΕΝΩΝ 16 ΕΤΩΝ ΚΑΙ ΑΝΩ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

Τα άτομα με αναπηρία εκπροσωπούνται σε σημαντικά μεγαλύτερο ποσοστό στις κατηγορίες των αυτοαπασχολούμενων χωρίς προσωπικό. Αναλυτικότερα το 1/3 των απασχολούμενων ατόμων με σοβαρό ή μέτριο περιορισμό δραστηριότητας είναι αυτοαπασχολούμενοι χωρίς προσωπικό, ενώ η ποσοστιαία αναλογία των αυτοαπασχολούμενων στον πληθυσμό ατόμων χωρίς περιορισμό είναι 20% (1 στους 4).

Αυξημένη ελαφρώς αναλογία στην ομάδα των απασχολούμενων με σοβαρή αναπηρία, εμφανίζει και η κατηγορία των βοηθών σε οικογενειακή επιχείρηση, με ποσοστό κατά 4,2 μονάδες υψηλότερο από τους απασχολούμενους χωρίς αναπηρία (οικογενειακοί βοηθοί με σοβαρή αναπηρία: 7,5%-οικογενειακοί βοηθοί χωρίς αναπηρία: 3,3%).

Ταυτόχρονα οι απασχολούμενοι με αναπηρία εμφανίζουν σαφώς μικρότερο ποσοστό μισθωτών εργαζόμενων, ποσοστό που ανέρχεται στο 52,7% των απασχολούμενων με σοβαρή αναπηρία, ενώ υπολογίστηκε να είναι 70,9% στους απασχολούμενους χωρίς αναπηρία.

Η αυτοαπασχόληση φαίνεται ότι αποτελεί στρατηγική εργασιακής επιβίωσης για τμήμα του πληθυσμού των ατόμων με αναπηρία τα οποία εξακολουθούν να αντιμετωπίζουν σοβαρά εμπόδια και φραγμούς στον κόσμο της μισθωτής εργασίας.

Στο παρακάτω γράφημα (2) μπορούμε να δούμε τις διαφοροποιήσεις που προκύπτουν στη θέση στο επάγγελμα μεταξύ των ανδρών και των γυναικών με και χωρίς αναπηρία.

**Γράφημα 2**. **ΘΕΣΗ ΣΤΟ ΕΠΑΓΓΕΛΜΑ ΑΠΑΣΧΟΛΟΥΜΕΝΩΝ 16 ΕΤΩΝ ΚΑΙ ΑΝΩ ΑΝΑ ΦΥΛΟ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

Μεταξύ των ανδρών και των γυναικών διαπιστώνονται διαφοροποιήσεις ως προς την κατανομή τους στις διαφορετικές κατηγορίες απασχολούμενων. Οι άνδρες με και χωρίς αναπηρία είναι περισσότερο πιθανό να είναι αυτοαπασχολούμενοι σε σύγκριση με τις γυναίκες. Αναλυτικά, αυτοαπασχολούμενοι (με και χωρίς προσωπικό) είναι το 45,3% των ανδρών με σοβαρή αναπηρία και το 31% των ανδρών χωρίς αναπηρία, καθώς και το 34,3% των γυναικών με σοβαρή αναπηρία και το 19,5% των γυναικών χωρίς αναπηρία. Ωστόσο, στην περίπτωση των γυναικών χωρίς αναπηρία αυτή η διαφορά μεταφράζεται σε συγκριτικά υψηλότερο ποσοστό γυναικών στη μισθωτή απασχόληση, κάτι που δεν επιβεβαιώνεται στην περίπτωση των γυναικών με αναπηρία. Οι γυναίκες με σοβαρή και μέτρια αναπηρία υπερεκπροσωπούνται στην κατηγορία των οικογενειακών βοηθών με ποσοστά 14,4% & 11% αντιστοίχως, όταν οι γυναίκες χωρίς αναπηρία που εργάζονται ως οικογενειακοί βοηθοί ανέρχονται στο 5,5%, ενώ οι άνδρες με αναπηρία έχουν αμελητέα ποσοστά σε αυτή την κατηγορία απασχόλησης.

## **Τομέας οικονομικής δραστηριότητας και επάγγελμα**

**Γράφημα 3**. **ΤΟΜΕΑΣ ΟΙΚΟΝΟΜΙΚΗΣ ΔΡΑΣΤΗΡΙΟΤΗΤΑΣ ΑΠΑΣΧΟΛΟΥΜΕΝΩΝ 16 ΕΤΩΝ ΚΑΙ ΑΝΩ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

Οι απασχολούμενοι με και χωρίς αναπηρία διαφοροποιούνται ως προς τον κατανομή τους στους τομείς οικονομικής δραστηριότητας. Ειδικότερα, τα άτομα με αναπηρία στελεχώνουν σε υψηλότερο ποσοστό τον πρωτογενή -παραγωγικό τομέα της οικονομίας. Το 20% των απασχολούμενων με σοβαρή αναπηρία και το 17% των απασχολούμενων με μέτρια αναπηρία εργάζονται στον πρωτογενή τομέα, έναντι του 11,6% των απασχολούμενων χωρίς κανένας περιορισμό στη δραστηριότητας τους.

Στην κατηγορία των απασχολούμενων του δευτερογενή τομέα της οικονομίας η κατάσταση της αναπηρίας δεν αποτελεί παράγοντα διαφοροποίησης. Ωστόσο τα άτομα με αναπηρία, σε αντίθεση με τη διαδεδομένη αντίληψη, εμφανίζουν μικρότερα ποσοστά απασχόλησης στον τριτογενή τομέα των υπηρεσιών (απασχολούμενοι στον τριτογενή τομέα με σοβαρή αναπηρία: 65,2%- απασχολούμενοι στον τριτογενή τομέα χωρίς αναπηρία: 73,5%).

Ως προς τις κατηγορίες των επαγγελμάτων (Σύμφωνα με τη διεθνή ταξινόμηση των επαγγελμάτων ISCO-08), τα άτομα με αναπηρία εκπροσωπούνται σε σημαντικά μεγαλύτερο ποσοστό -σε σύγκριση με τα άτομα χωρίς αναπηρία- στην κατηγορία των ειδικευμένων γεωργών, κτηνοτρόφων, αλιέων. Αναλυτικά, το 31,6% των απασχολούμενων με σοβαρή αναπηρία και το 27,3% των απασχολούμενων με μέτρια αναπηρία είναι γεωργοί, κτηνοτρόφοι ή αλιείς, ενώ στην ίδια επαγγελματική ομάδα εντάσσεται μόλις το 10,9 των απασχολούμενων χωρίς αναπηρία.

Επιπροσθέτως, οριακά υψηλότερα είναι τα ποσοστά των απασχολουμένων με αναπηρία στις επαγγελματικές κατηγορίες των ειδικευμένων τεχνικών, χειριστών βιομηχανικών εγκαταστάσεων και μηχανημάτων, καθώς και στην κατηγορία των ανειδίκευτων εργατών, χειρώνακτων και μικροεπαγγελματιών.

Αντιθέτως εντοπίστηκαν σημαντικά μικρότερα ποσοστά συμμετοχής των απασχολούμενων με αναπηρία στις επαγγελματικές κατηγορίες της «παροχής υπηρεσιών -πωλητών» στους «ασκούντες επιστημονικά, καλλιτεχνικά και άλλα επαγγέλματα» καθώς και στους «υπαλλήλους γραφείου».

**Γίνεται φανερό από τα στοιχεία που παρουσιάζονται ότι η αναπηρία συνδέεται περισσότερο με χειρωνακτικά και τεχνικά επαγγέλματα τα οποία συνήθως απαιτούν κατώτερο επίπεδο εκπαίδευσης αλλά και συνδέονται με χαμηλότερες αμοιβές.**

**Γράφημα 4**. **ΕΠΑΓΓΕΛΜΑ (ISCO-08) ΑΠΑΣΧΟΛΟΥΜΕΝΩΝ 16 ΕΤΩΝ ΚΑΙ ΑΝΩ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

## **Μερική ή πλήρης απασχόληση μισθωτών και κατάσταση αναπηρίας**

Οι μισθωτοί απασχολούμενοι με αναπηρία εμφανίζουν ελαφρώς υψηλότερο ποσοστό μερικής απασχόλησης, το οποίο αυξάνεται αναλογικά με τη βαρύτητα της αναπηρίας. Αναλυτικά, μερικώς απασχολούμενοι είναι το 15,3% των απασχολούμενων με σοβαρή αναπηρία, το 12,3% των απασχολούμενων με μέτρια αναπηρία και το 10% των απασχολούμενων χωρίς αναπηρία. Ωστόσο, όπως φαίνεται στον πίνακα 1, η μεγάλη πλειονότητα των μισθωτών με και χωρίς αναπηρία στην Ελλάδα εργάζεται σε καθεστώς πλήρους απασχόλησης.

**Πίνακας 1. ΠΛΗΡΗΣ/ΜΕΡΙΚΗ ΑΠΑΣΧΟΛΗΣΗ ΚΑΙ ΚΑΤΑΣΤΑΣΗ ΑΝΑΠΗΡΙΑΣ ΜΙΣΘΩΤΩΝ 16 ΕΤΩΝ ΚΑΙ ΑΝΩ.**

|  |  |  |
| --- | --- | --- |
|  | ΠΛΗΡΗΣ ΑΠΑΣΧΟΛΗΣΗ | ΜΕΡΙΚΗ ΑΠΑΣΧΟΛΗΣΗ |
| ΣΟΒΑΡΟΣ ΠΕΡΙΟΡΙΣΜΟΣ | 84,7% | 15,3% |
| ΜΕΤΡΙΟΣ ΠΕΡΙΟΡΙΣΜΟΣ | 87,7% | 12,3% |
| ΚΑΝΕΝΑΣ ΠΕΡΙΟΡΙΣΜΟΣ | 90,0% | 10,0% |
| ΣΥΝΟΛΟ | 89,7% | 10,3% |

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

## **Μόνιμη ή Προσωρινή απασχόληση μισθωτών και κατάσταση αναπηρίας**

Το 82% των μισθωτών με σοβαρή αναπηρία απασχολείται σε μόνιμες θέσεις εργασίας. Το ποσοστό αυτό υπολογίστηκε ότι είναι 6 μονάδες υψηλότερο από το ποσοστό των μισθωτών χωρίς αναπηρία που έχουν σύμβαση αορίστου χρόνου.

**Πίνακας 2. ΣΥΜΒΑΣΗ ΕΡΓΑΣΙΑΣ (ΜΟΝΙΜΗ/ ΠΡΟΣΩΡΙΝΗ) ΜΙΣΘΩΤΩΝ 16 ΕΤΩΝ ΚΑΙ ΑΝΩ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

|  |  |  |
| --- | --- | --- |
|  | ΜΟΝΙΜΗ ΕΡΓΑΣΙΑ | ΠΡΟΣΩΡΙΝΗ ΕΡΓΑΣΙΑ |
| ΣΟΒΑΡΟΣ ΠΕΡΙΟΡΙΣΜΟΣ | 82,2% | 17,8% |
| ΜΕΤΡΙΟΣ ΠΕΡΙΟΡΙΣΜΟΣ | 81,7% | 18,3% |
| ΚΑΝΕΝΑΣ ΠΕΡΙΟΡΙΣΜΟΣ | 76,0% | 24,0% |
| ΣΥΝΟΛΟ | 77,1% | 22,9% |

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

## **Μέσος αριθμός ωρών εβδομαδιαίας απασχόλησης απασχολούμενων και κατάσταση αναπηρίας**

Ο μέσος συνήθης αριθμός ωρών εργασίας των απασχολούμενων με σοβαρή αναπηρία ανέρχεται σε 41,6 ώρες, των ατόμων με μέτριο περιορισμό σε 42,4 ώρες ενώ οι απασχολούμενοι χωρίς αναπηρία εργάζονται κατά μέσο όρο 42,5 ώρες την εβδομάδα.

**Πίνακας 3. ΜΕΣΟΣ ΣΥΝΗΘΗΣ ΑΡΙΘΜΟΣ ΩΡΩΝ ΑΠΑΣΧΟΛΗΣΗΣ ΤΗΝ ΕΒΔΟΜΑΔΑ ΣΤΗΝ ΚΥΡΙΑ ΕΡΓΑΣΙΑ ΤΩΝ ΑΠΑΣΧΟΛΟΥΜΕΝΩΝ 16 ΕΤΩΝ ΚΑΙ ΑΝΩ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

|  |  |
| --- | --- |
|  | ΣΥΝΗΘΗΣ ΑΡΙΘΜΟΣ ΩΡΩΝ ΑΠΑΣΧΟΛΗΣΗΣ ΕΒΔΟΜΑΔΙΑΙΩΣ |
| ΣΟΒΑΡΟΣ ΠΕΡΙΟΡΙΣΜΟΣ | 41,6 |
| ΜΕΤΡΙΟΣ ΠΕΡΙΟΡΙΣΜΟΣ | 42,4 |
| ΚΑΝΕΝΑΣ ΠΕΡΙΟΡΙΣΜΟΣ | 42,5 |

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

Η -κατά λιγότερο από μια ώρα- διαφορά των ωρών εργασίας των ατόμων με σοβαρή αναπηρία σε σύγκριση με τα άτομα χωρίς αναπηρία υποδεικνύει ότι, τα άτομα που αντιμετωπίζουν σοβαρούς περιορισμούς στην δραστηριότητα τους, στον βαθμό που έχουν καταφέρει να ενταχθούν στον κόσμο της εργασίας, εργάζονται συνήθως εξίσου εντατικά με τους υπόλοιπους απασχολούμενους, παρά τα προβλήματα υγείας που αντιμετωπίζουν.

Πράγματι, στο γράφημα 5, όπου απεικονίζεται ο μέσος συνήθης αριθμός ωρών απασχόλησης την εβδομάδα ανά θέση στο επάγγελμα, καθίσταται εμφανές ότι οι μισθωτοί με αναπηρία εργάζονται κατά μέσο όρο αντίστοιχες ώρες με τους μισθωτούς χωρίς αναπηρία. Ωστόσο, οι αυτοαπασχολούμενοι με αναπηρία καθώς και οι οικογενειακοί βοηθοί επιτυγχάνουν να εξασφαλίσουν σε μεγαλύτερο ποσοστό ένα ευνοϊκότερο ωράριο εργασίας από τα άτομα που δεν έχουν κάποια αναπηρία.

**Γράφημα 5**. **ΜΕΣΟΣ ΣΥΝΗΘΗΣ ΑΡΙΘΜΟΣ ΩΡΩΝ ΑΠΑΣΧΟΛΗΣΗΣ ΤΗΝ ΕΒΔΟΜΑΔΑ ΑΝΑ ΘΕΣΗ ΣΤΟ ΕΠΑΓΓΕΛΜΑ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

## **Αποδοχές μισθωτών 16 ετών και άνω και κατάσταση αναπηρίας**

Οι μέσες ακαθάριστες μηνιαίες αποδοχές των μισθωτών με σοβαρή αναπηρία ανέρχονται σε 1.081€, είναι δηλαδή κατά 55 ευρώ χαμηλότερες από τις μεικτές αποδοχές των μισθωτών χωρίς αναπηρία.

**Πίνακας 4. ΑΚΑΘΑΡΙΣΤΕΣ ΜΗΝΙΑΙΕΣ ΑΠΟΔΟΧΕΣ ΣΕ ΕΥΡΩ ΜΙΣΘΩΤΩΝ ΚΑΙ ΚΑΤΑΣΤΑΣΗ ΑΝΑΠΗΡΙΑΣ.**

|  |  |  |  |
| --- | --- | --- | --- |
|  | ΜΕΣΕΣ ΑΚΑΘΑΡΙΣΤΕΣ ΜΗΝΙΑΙΕΣ ΑΠΟΔΟΧΕΣ ΜΙΣΘΩΤΩΝ | ΚΑΤΩΤΑΤΟ ΟΡΙΟ ΜΗΝΙΑΙΩΝ ΑΠΟΔΟΧΩΝ | ΑΝΩΤΑΤΟ ΟΡΙΟ ΜΗΝΙΑΙΩΝ ΑΠΟΔΟΧΩΝ |
| ΣΟΒΑΡΟΣ ΠΕΡΙΟΡΙΣΜΟΣ | 1.081 € | 115 € | 3.800 € |
| ΜΕΤΡΙΟΣ ΠΕΡΙΟΡΙΣΜΟΣ | 1.122 € | 180 € | 5.500 € |
| ΚΑΝΕΝΑΣ ΠΕΡΙΟΡΙΣΜΟΣ | 1.136 € | 29 € | 12.417 € |

*ΠΗΓΗ ΔΕΔΟΜΕΝΩΝ: ΕΛΣΤΑΤ, Έρευνα Εισοδήματος και Συνθηκών Διαβίωσης 2016 / ΕΠΕΞΕΡΓΑΣΙΑ: Παρατηρητήριο Θεμάτων Αναπηρίας-Ε.Σ.Α.μεΑ.*

Ωστόσο, όπως φαίνεται στον πίνακα, στον πληθυσμό των ατόμων με αναπηρία διαπιστώνεται σημαντικά μικρότερο εύρος στη μισθολογική κλίμακα το οποίο περιορίζεται δραματικά και ευθέως ανάλογα με την βαρύτητα της αναπηρίας.

Αναλυτικότερα, Ο ανώτατος μεικτός μισθός στην κατηγορία των ατόμων με σοβαρή αναπηρία ανέρχεται στα 3.800 ευρώ, στα άτομα με μέτριο περιορισμό είναι 5.500 ευρώ, ενώ στα άτομα με κανένα περιορισμό, το ανώτατο όριο της μισθολογικής κατανομής υπολογίστηκε στα 12.417. Η πολύ υψηλή αυτή ανώτατη τιμή των μηνιαίων αποδοχών στο πληθυσμό των ατόμων χωρίς αναπηρία αφορά σε μια πολύ μικρή μειοψηφία και σαφώς δεν είναι ενδεικτική μιας γενικότερης κατάστασης. Ωστόσο, αυτή η διαφορά υποδηλώνει ότι για τα άτομα με αναπηρία σε αντίθεση με τα άτομα που δεν αντιμετωπίζουν περιορισμούς, θέσεις εργασίας οι οποίες συνδέονται με πολύ υψηλές αμοιβές είναι απροσπέλαστες.

# **ΠΗΓΕΣ**

Λογαράς, Δ. (2013). *Εργασία-Απασχόληση και Αναπηρία*. Αθήνα: Εθνική Συνομοσπονδία Ατόμων με Αναπηρία (ΕΣΑμεΑ).

Grammenos, S. (2017). European comparative data on Europe 2020 & People with disabilities. Ανακτήθηκε από <http://www.disability-europe.net/theme/statistical-indicators>.

International Organization of Labour (2007). The employment situation of people with disabilities: Towards improved statistical information. Geneva: ILO.

# **ΗΛΕΚΤΡΟΝΙΚΕΣ ΠΗΓΕΣ**

<https://www.statistics.gr/el/home>

# **ΠΑΡΑΡΤΗΜΑ: ΟΡΙΣΜΟΙ**

**Άτομα με περιορισμούς δραστηριότητας/ αναπηρία**: Τα άτομα που έχουν περιορίσει ή δυσκολεύονται στην εκτέλεση συνηθισμένων -για τον γενικό πληθυσμό ίδιας ηλικίας- καθημερινών δραστηριοτήτων, λόγω μακροχρόνιου προβλήματος υγείας.

Ο πληθυσμός των ατόμων με περιορισμούς δραστηριότητας/αναπηρία προσεγγίζεται στην Έρευνα Εισοδήματος και Συνθηκών Διαβίωσης μέσω του δείκτη GALI (Global Activity Limitation Index).

Ειδικότερα, το ερώτημα που καλούνται να απαντήσουν οι ερωτώμενοι στην έρευνα είναι το εξής: «*Έχετε περιορίσει λόγω δικού σας προβλήματος υγείας, κάποιες από τις συνήθεις δραστηριότητές ή έχετε δυσκολευτεί σε αυτές για διάστημα 6 μηνών ή και περισσότερο, από σήμερα;*»

Το ερώτημα εξετάζει εάν - με βάση την προσωπική του εκτίμηση – ο ερευνώμενος θεωρεί ότι έχει περιορίσει σε κάποιο βαθμό, εξαιτίας κάποιου χρόνιου προβλήματος υγείας, σωματικού ή ψυχικού, καθημερινές- συνήθεις για το γενικό πληθυσμό δραστηριότητες -, για διάστημα μεγαλύτερο από έξι (6) μήνες. Οι πιθανές απαντήσεις είναι: «Ναι, πάρα πολύ», «Ναι, αλλά όχι πάρα πολύ», «Όχι, καθόλου».

**Απασχολούμενος**: Το άτομο που ως κύρια τρέχουσα ασχολία δηλώνει «Μισθωτός» ή «Αυτοαπασχολούμενος» με ή χωρίς προσωπικό.

**Μισθωτός:** Η περίπτωση του ατόμου που εργάζεται σε κατάστημα, επιχείρηση κλπ. του δημόσιου ή ιδιωτικού τομέα, με πλήρη ή μερική απασχόληση, και για την εργασία του αμείβεται/αμείβονταν με μισθό, ημερομίσθιο, ποσοστά επί των πωλήσεων, με το κομμάτι ή και σε είδος.

**Αυτοαπασχολούμενος χωρίς προσωπικό**: Η περίπτωση του ατόμου που έχει δική του εργασία (επιχείρηση, κατάστημα, γραφείο, γεωργική εκμετάλλευση, οικοτεχνία κλπ.) – μόνο του ή συνεταιρικά – στην οποία εργάζεται/εργαζόταν και στην οποία δεν απασχολεί τρίτα πρόσωπα με αμοιβή. Μπορεί όμως να απασχολεί μέλη της οικογένειάς του ή μαθητευόμενους χωρίς αμοιβή.

**Βοηθός στην οικογενειακή επιχείρηση, χωρίς αμοιβή**: Η περίπτωση του ατόμου που βοηθά κάποιο/α μέλος/η του νοικοκυριού στην οικογενειακή επιχείρηση (κατάστημα, γραφείο, γεωργική ή κτηνοτροφική εκμετάλλευση, οικοτεχνία κλπ.), χωρίς να λαμβάνει οποιασδήποτε μορφής αμοιβή (σε χρήμα ή σε είδος) για την εργασία του, εκτός από τα έξοδα συντήρησής του και πιθανόν κάποιο "χαρτζιλίκι”.

**Προσωρινή εργασία:** Η εργασία μισθωτών που θα τερματιστεί είτε μετά από μια συγκεκριμένη περίοδο, γνωστή εκ των προτέρων, είτε μετά από μια περίοδο που δεν είναι γνωστή εκ των προτέρων, αλλά προσδιορίζεται από αντικειμενικά κριτήρια (για παράδειγμα, λήξη έργου ή επιστροφή άλλου υπαλλήλου που είχε αντικατασταθεί προσωρινά).

**Μερική απασχόληση:** Η απασχόληση κατά την οποία οι συνήθεις ώρες εργασίας είναι λιγότερες από αυτές των παρόμοιων εργαζομένων πλήρους απασχόλησης.

**Μεικτές αποδοχές από μισθωτή εργασία**: θεωρούνται οι αποδοχές πριν την αφαίρεση των φόρων και των κρατήσεων για την υποχρεωτική κοινωνική ασφάλιση των μισθωτών.

**Ταξινόμηση Επαγγελμάτων (ISCO-08):**

**Ανωτέρα διευθυντικά και διοικητικά στελέχη:** Γενικοί διευθυντές, ανώτερα διοικητικά στελέχη και μέλη των νομοθετικών σωμάτων, διευθυντές ξενοδοχείων, εστιατορίων, επιχειρήσεων λιανικού και χονδρικού εμπορίου και άλλων υπηρεσιών, διευθυντές παραγωγής και εξειδικευμένων υπηρεσιών, διοικητικοί και εμπορικοί διευθυντές.

**Επαγγελματίες που ασκούν επιστημονικά, καλλιτεχνικά και αλλά επαγγέλματα:** Επαγγελματίες του νομικού, κοινωνικού και πολιτιστικού κλάδου, ασκούντες επιστημονικά επαγγέλματα και μηχανικοί, επαγγελματίες επιχειρήσεων και διοίκησης, εκπαιδευτικοί, επαγγελματίες του τομέα της υγείας, επαγγελματίες του τομέα των τεχνολογιών, πληροφόρησης και επικοινωνίας.

**Τεχνικοί και ασκούντες συναφή επαγγέλματα:** Τεχνικοί του τομέα της πληροφόρησης και επικοινωνίας, τεχνικοί του τομέα της υγείας, τεχνικοί θετικών επιστημών και μηχανικής, βοηθοί επαγγελματιών του νομικού, κοινωνικού και πολιτιστικού τομέα και ασκούντες συναφή επαγγέλματα, βοηθοί επαγγελματιών επιχειρήσεων και διοίκησης.

**Υπάλληλοι γραφείου:** Υπάλληλοι γενικών καθηκόντων και χειριστές μηχανών με πληκτρολόγιο, υπάλληλοι εξυπηρέτησης πελατών, άλλοι υπάλληλοι γραφείου, υπάλληλοι καταγραφής αριθμητικών δεδομένων και υλικών.

**Απασχολούμενοι στην παροχή υπηρεσίων και πωλητές:** Πωλητές, απασχολούμενοι στην παροχή υπηρεσιών προστασίας, απασχολούμενοι στην παροχή προσωπικών υπηρεσιών, απασχολούμενοι στην παροχή ατομικής φροντίδας.

**Ειδικευμένοι γεωργοί, κτηνοτρόφοι και αλιείς:** Γεωργοί, κτηνοτρόφοι, αλιείς, κυνηγοί και συλλέκτες θηραμάτων για ίδια κατανάλωση, ειδικευμένοι δασοκόμοι, υλοτόμοι.

**Ειδικευμένοι τεχνίτες και ασκούντες συναφή επαγγέλματα:** Ηλεκτρολόγοι και ηλεκτρονικοί, τεχνίτες επεξεργασίας τροφίμων, επεξεργασίας ξύλου, ειδών ένδυσης και ασκούντες συναφή επαγγέλματα, τεχνίτες μετάλλων, μηχανημάτων και ασκούντες συναφή επαγγέλματα, χειροτέχνες και τυπογράφοι, τεχνίτες ανέγερσης και αποπεράτωσης κτιρίων, εξαιρουμένων των ηλεκτρολόγων.

**Χειριστές βιομηχανικών εγκαταστάσεων, μηχανήματων και εξοπλισμού και συναρμολογητές (μονταδόροι):** Χειριστές σταθερών βιομηχανικών εγκαταστάσεων, μηχανημάτων και εξοπλισμού, οδηγοί μέσων μεταφοράς και χειριστές κινητού εξοπλισμού, συναρμολογητές (μονταδόροι).

**Ανειδίκευτοι εργάτες, χειρώνακτες και μικροεπαγγελματίες:** Συλλέκτες απορριμμάτων και άλλοι ανειδίκευτοι εργάτες, ανειδίκευτοι εργάτες ορυχείων, κατασκευών, μεταποίησης και μεταφορών, βοηθοί παρασκευής φαγητών, πλανόδιοι πωλητές, πρόσωπα που παρέχουν μικροϋπηρεσίες στο δρόμο και ασκούντες συναφή επαγγέλματα, καθαριστές και βοηθοί, ανειδίκευτοι εργάτες γεωργίας, δασοκομίας και αλιείας.